《赠别钟举善游赣遂之汀州歌》
元代·刘崧

弹哀丝，喷双竹，四座佳人美如玉。钟郎半醉起就别，杯行苦迟声转促。

高堂列筵当翠微，惜别更舞青萝衣。云开日色酒中堕，风触歌尘梁上飞。

君行赣滩十八重，临眺可以登崆峒。万山如浪压城郭，郁孤正瞰江流东。

两江盘盘石争长，东行入闽西入广。盐花雪白荔子丹，天际船来海风响。

君家娟娟好弟兄，况有词翰齐清名。出门相送一为别，感我无限幽居情。

山中香秫秋熟时，苦竹作笋池鱼肥。我在南溪小楼上，调歌酦酒待君归。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。